یاتانی دریگ
آئید اولی شپءَ اِشاءِ نمازءَ رند من چہ مسیتءَ آتک آں ءُ وتی دستی گوانکو ءِ جھان پتائیں موکو ٹٹ ہچ کت ءُ دو کترہ ءَ رند گوانکوءَ باھند کُت ءُ پیسک پیسک پیسک پیسک لگ اِت ءُ منی گوانکو ءِ واٹساپ دیوانانی ھال ءُ گال ءُ آئید مبارکیءِ پُلانی ءُ دوست ءُ ھیش ءُ واجھانی دروت ءُ درھباتانی یک نہ سستگیں لَڑے آتک سر بوت. من گوانگو پچ کُت ءُ واٹساپءِ آتکگیں برات ءُ واجھانی پُر مھریں دروت ءُ آئید مبارکی ءُ گپ ءُ
تراناں واناں بوتاں کہ اِشانی تہءَ چہ بھرینءَ واجہ اُستاد لالا اسمائیل آزات ءِ دروت ءُ درھبات ءُ آئید مبارکیءِ پلانی یک ھارے اَت کہ آئی پہ من شات کُتگ اَنت ءُ آئی نبشتہ کُتگ کہ باندءَ سھبءَ من ءُ واجہ انور گلام ءُ واجہ نادل جوج چہ بھریں شمئے گندوکاں پیداگ اِیں. اے ھالءِ وانگءَ دل گلا بال بوت ءُ اے واجہ پہ مئے گندکءُ چارگاں مئے گورءَ کاینت ءُ واجہ لالا آزات ءُ انورگلام پیسرءَ ھم چکرے آتکگ اَت اَنت بلے من کارءَ اِتاں ءُ آیاں اِشتاپ اَت ءُ من گوں آیاں گوانکو ءِ نیمونءَ َ گپ ءُ تراں کُت ءُ آیاں گوشت کہ دگہ برے ما آتکیں اَلمءَ ترا پیسرءَ ھال دئیں ءُ ھمے واستءَ واجہ لالا اُستاد آزات ءَ وتی کول ءِ سرءَ من ء.ھال دات کہ ما باندءَ کائیں ما اِدگہ روچ ءَ واجھانی ودارءَ نشت اِیں ءُ َآدینگ ءِ روچ اَت ما نمازءَ شُت اِیں چہ نمازءَ رندءَ من آتکاں گوانکو چار اِت کہ بلکہ واجہ لالا اُستاد آزات ءَھالے راہ داتگ کہ آ کجا رستگ اَنت چیاکہ آئی ءَ گوشت کہ ما سھبءَ ماھلہ چہ بھرینءَ درکائیں ءُ آدینگءِ نمازءَ ما سر بئیں بلے ھالے نیست اَت من ھیالءَ کپتاں کہ واجہ انور گلام ءِ برات واجہ رھیم ھمدءَ کویتءَ اِنت گُڑا اَلمءَ ھمودءَ رواَنت بلے منَ ءَ آئی لمبر گون نہ اَت من واجہ نبی بکش ءَ گوانکو کت کہ واجہ لالا اُستاد آزات ءُ واجہ انور گلام شمئے گورءَ نیاتکگ اَنت من دلءَ ھیال کُت کہ منی گسءَ نہ زانت بلکہ واجہ نبی بکش ءُ واجہ ابدل سمد کودکءَ گورءَ رواَنت یا واجہ انور گلام وتی برات ءِ لوگءَ روت واجہ نبی بکشءَ گوشت من سھی نھاں آ گُڑا اَلم ءَ رھیم ءِ لوگءَ شُتگ اَنت ءُ آئیءَ منءُ رھیم گوانکو سابرد دات ءُ من واجہ رھیمءَ گوانکو کُت ءُ دروت ءُ درھبات ءَ رند من بھرینءِ آتکگیں مھمانانی جست کُت آئیءَ گوشت ھو آ ھنوں ھمیش اِنت آتکگ اَنت ما ھوٹلءَ نشتگ سبارگ کنگائیں ءُ من گوشت کہ شما گُڑا کدی مئے گورءَ کا اِت آئی ءَ گوانکو جاسم دشتی دات کہ بزو دشتی گپ کن گوں دشتیءَ ھلو کُت کندگءَ لگ اِت گوشتی کہ شما مزنیں مردم اِت شما نہ زاناں چے اِت ھرچی .دلءَ ھست اَت ئے درشان ےءِ کت اَنت ءُ پدءَ گوشتی ما سبارگ کنیں تئی گسءَ کائیں دو آدار ءَ رند آ منی گسءَ آتک اَنت باز جوانیں دیوانے ءُ گند ءُ نندے بوت ءُ واجہ ابدل للہ سربازی ھم واجھانی وش آتکاں آتک ء.واجہ نادل بلوچءَ بُت گرے گون اَت ءُ آئی ءَ مئے درستانی بُت پہ یات گاری گپت ءُ بت گرءِ تہءَ کرت اَنت ءُ ما درستاں چہ وتی گوانکواں بُت گراں کُت ُ شامءَ ءُ رند آیاں گوشت کہ وپسگءَ ما واجہ رھیمءِ گسءَ روئیں کہ مئے اُردءُ بُنجاہ ھمودءَ اِنت ءآیاں دگہ دوسنگت گون اَت واجہ مسئود بالی ءُ واجہ سئید ءُ اے درستانی رھشون واجہ دشتی اَت کہ کندگ ےءِ سک وش اَنت ءُ ھرچ دیوانءَ گوش اِیت کہ من کنگ اپ بائی لکساں ءُ ما گوش اِیں ھو واجہ تو کنگی ءُ بادشاھیءِ لائک اِت بلے آئی ءَ باور نہ بیت ءُ پدءَ مارا ڈوباراِیت کہ شما مزنیں مردم مئے کنگیءِ سرءَ بیسہ نہ کن اِت بلے ما واجہ دشتیءَ گوش اِیں واجہ تو کنگ ئے باور بہ کن بلے آ وتی دلءَ وت شک اِنت کہ شما منءَ باور نہ کن اِت منءَ وتی واٹساپ دیواناں ھور نہ کن اِت نوں ما وتی کسانیں برات ءَ چون باور کنائیں کہ واجہ مارا دیوان نیست ءُ مارا وت براتاں ھما دیواناں وت ھور کُتگ ءُ دگرءِ دیوانانی کماش ما نئیں بلے آ گوش اِیت کہ منی سپارشءَ بہ کن اِت من گوشت جوان اِنت اگاں مارا جست کنگ بہ بیت گُڑا من گوشاں کہ واجہ دشتیءَ ھور کن اِت بلے واجہ دشتیءَ باور نہ بیتءُ روگءِ وھدءَ واجہ سربازیءَ گوشت کہ گُڑا باندءَ شما کویت ءِ جلگھیں بازار مبارکیہ ءَ ایرانی ھوٹلءَسبارگءَ منی مھمان اِت ءُ آیاں درستاں منءَ اجازت کُت شُت اَنت ءُ ادگہ روچء َ ما سبارگءِ وھدءَ واجہ سربازیءِ مھمانیءِ ورگءَ کویتءِ بازازءَ واجہ سربازی ءِ گوشگءِ ودارجاہءِ سرءَ شُت اِیں واجہ سربازی پیسرءَ آتکگ اَت ءُ مئے ودارءَ نشتگ اَت ءُ کمو رند واجہ جاسم دشتی گوں وتی ھنراھاں کردار بلوچ ءُ سئیدءِ ھمراھیءَ آتک ءُ واجہ دشتی ءَ گوشت کہ واجہ انور گلامءُ لالا ءُ واجہ جوج ءُ رھیم من گوشتگ اَنت کہ شما مبادکیہءِ بازازءَ بیا اِت ما ھمراہ بوت اِیں مبارکیہءِ بازازءَ شُت اِیں ءُ آ پیسرءَ آتکگ ءُ ودارءَ اَت اَنت ءُ ما درست ھمراہ بوتیں ءُ ایرانی ھوٹلءَ واجہ سربازی ءِ داوت وارت ءُ پدءَ ھرچ نیمگءَ بُت کش ءُ کائی بوت ءُ واجہ جوجءَ چہ وتی بُت گرءَ باز بُت کش اِت ءُ پدءَ ما مبارکیہءِ بازار سیل کناں کُت ءُ بُت کشاں کت ءُ واجہ جوجءَ گوشت کہ منءَ میریں بلوچ چارگی اِنت کہ آئی چُکءُ لوگ بانک بیران بوتگ اَنت ءُ واجہ دشتیءِ ِ کارءِ وھد اَت واجہ دشتی گوں سئیدءَ کار شُت ءُ واجہ کردار گوں جوج ء اُستاد ُ لالا ءُ واجہ انور گلام ھمراھیءَ واجہ میریں بلوچءِ گسءَ شُت اَنت ءُ من ءُ واجہ سربازی وتی وتی گساں شت اِیں ءُ ادگہ روچءَ واجہ جوج ءُاُستاد لالا ءُ واجہ انورگلام واجہ راجی بلوچءُ واجہ راجپھازءِ داوت ءَ بوتگ اَت اَنت ءُ بیگاہ ءَ واجہ اُستاد لالا آزات من ءَ ھال دات کہ باندءَ سھبءَ ما پدءَ بھرینءَ روگءَ اِیں ءُ چہ آیانی آیگ ءَ یک یات گاریں نزیکیُءِ بوت ءُ یاتاتی دریگءِ تاکاں یاتے نکش بوت ءُ شپءَ واجہ نادل جوج ءَ چہ بھریں ءَ واٹساپءَ گپے راہ دات کہ ما بھرینءَ سر بوتگیں ما اُستاد لالا آئی گسءَ سر کرتگ من ءُ واجہ انورگلام وتی گساں روگءَ اِیں,,,,
 اَلی جُما زامرانی